**Gânduri la vârsta a treia**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu ştiu dacă-mi pare mie,

Ori…că lumea e sucită,

A-nceput parcă să fie

Chiar şi lenea obosită,

Nici ȋn veri caniculare,

Ori acum, fiind mai rece,

Nu mai vrea, cucoană mare,

O ridiche să mai frece,

Iar de praz…nici pomeneală!

Şi-a pus poftele ȋn cui,

E cuprinsă de-osteneală

Doar privind lungimea lui…

Şi pe străzi, cum văd eu bine,

Să ȋi dai chiar şi bătaie,

Nici o frunză nu-i mai vine,

Vr’unui maidanez să-i taie!

S-o ȋmpingi, să-i dai la gioale,

Să-i dai gaz, e tot ȋn pană,

Nu-l mai arde, pe parale,

Şi..nici vorbă, de pomană!

Ȋn schimb, dai de ea-n prostie,

Fi’nd un loc ce ȋl adoră,

Nebunatică, zglobie,

Pe feisbuc la orice oră,

De-aia eu, cum n-am probleme,

Mă gândeam aşa,-ntr-o doară,

Poate că, lenea, de-o vreme

E şi ea pensionară!

Valeriu Cercel